b'\n_START_ARTICLE_\nJuana In\xc3\xa9s de la Cruz\n_START_PARAGRAPH_\nSor Juana In\xc3\xa9s de la Cruz (12. studenog 1648. \xe2\x80\x93 17. travnja 1695.) bila je samouka filozofkinja, skladateljica i pjesnikinja baroka te redovnica u redu sestara sv. Jeronima. Bila je poznata kao redovnica koja je imala hrabrosti osporiti tu\xc4\x91a mi\xc5\xa1ljenja i boriti se za svoja uvjerenja. Zato \xc5\xa1to je otvoreno izra\xc5\xbeavala svoja mi\xc5\xa1ljenja dobila je nadimke kao \xc5\xa1to su "Deseta Muza", "Ameri\xc4\x8dki Feniks" i "Meksi\xc4\x8dki Feniks"._NEWLINE_Juana In\xc3\xa9s de la Cruz \xc5\xbeivjela je tijekom meksi\xc4\x8dkog kolonijalnog perioda pa je tako pridonijela ranoj meksi\xc4\x8dkoj knji\xc5\xbeevnosti, ali i \xc5\xa1iroj literaturi Zlatnog vijeka \xc5\xa1panjolske knji\xc5\xbeevnosti. Budu\xc4\x87i da se rano po\xc4\x8dela \xc5\xa1kolovati, bila je fluentna u latinskom, pisala je na jeziku nahuatlan te je postala poznata po svojoj filozofiji jo\xc5\xa1 kao tinejd\xc5\xbeerica. Educirala se u vlastitoj knji\xc5\xbenici koju je gotovo cijelu bila naslijedila od svojeg djeda. Nakon \xc5\xa1to se pridru\xc5\xbeila redu sestara sv. Jeronima 1667. godine kako bi mogla u\xc4\x8diti po vlastitoj volji, Juana In\xc3\xa9s de la Cruz po\xc4\x8dela je pisati poeziju i prozu bave\xc4\x87i se temama ljubavi, feminizma i religije. Pretvorila je svoje stambene prostorije u salon koji je posje\xc4\x87ivala gradska intelektualna elita. Me\xc4\x91u njima bila je i grofica Maria Luisa de Paredes, potkraljica Meksika. Njih dvije postale su strastvene prijateljice te iako nije jasno jesu li bile lezbijke u dana\xc5\xa1njem smislu, Maria Luisa svakako je nadahnula Juanu In\xc3\xa9s de la Cruz da pi\xc5\xa1e ljubavne pjesme._NEWLINE_Me\xc4\x91utim, osudio ju je biskup iz Pueble, ne zbog njezine lezbijske poezije, ve\xc4\x87 zbog njezine kritike mizoginije i licemjerja mu\xc5\xa1karaca te je 1694. bila prisiljena prodati svoju zbirku knjiga i usredoto\xc4\x8diti se na dobrotvorni rad za siroma\xc5\xa1ne. Umrla je idu\xc4\x87e godine od kuge dok je lije\xc4\x8dila \xc4\x8dasne sestre s kojima je radila.'